钦定古今图书集成/明伦汇编/氏族典/第271卷 > 王埜
## 钦定古今图书集成/明伦汇编/氏族典/第271卷 > 王埜

按《宋史王埜传》：“埜字子文，宝章阁待制介之子也。以
父荫补官，登嘉定十二年进士第。仕潭时，真德秀一
见异之，延致幕下，遂执弟子礼。德秀欲授以词学，埜
曰：‘所以求学者，理义之奥也’。德秀益器重之。绍定初，
摄邵武县。盗起，唐石亲勒兵讨之。后为枢密院编修。
襄、蜀事急，史嵩之首进和议，埜言今日之事，宜并力
攻守。”上疏言八事。嘉熙元年，轮对，采事系安危者四
端，复推广前所言八事，以孝宗讲军实，激发帝意。淳
祐初，自江西赴阙，奏祈天永命十事。前后奏陈，皆明
正剀切，凿凿可行。淳祐末，迁沿江制置使。宝祐二年，
拜端明殿学士，封吴郡侯。与宰相不合，言者攻之，以
前职主管洞霄宫，卒。